



	

Արձանագրություն N __________ “ _____” __________ 20_  _թ.



Բժշկական գիտությունների թեկնածուի գիտական աստիճանի հայցման 
ատենախոսության

ՊԼԱՆ-ԱՆՈՏԱՑԻԱ
	Հայցորդ - 
	Գոռ Էդիկի Սարգսյան 
ԵՊԲՀ ասպիրանտ,
ՀՀ ԱՆ ԴԲԳԳԿ Արարատի մարզային բաժնի դատաբժշկական փորձագետ

	Թեզի վերնագիրը - 
	«Միկրոպլաստիկների կուտակման և մորֆոլոգիական փոփոխությունների կապը սրտային հանկարծամահությունների դեպքերում»

	Գիտական ղեկավար 
	բ.գ.թ. դոցենտ Փառանձեմ Սլավայի Խաչատրյան                                   ԵՊԲՀ Պաթոլոգիայի ամբիոնի  վարիչ, Հերացի թիվ 1 համալսարանական հիվանդանոցի «Կլինիկական պաթոլոգիայի լաբորատորիայի» ղեկավար, 

	Մասնագիտական դասիչը 

	ԺԴ. 00. 09. «Ախտաբանական անատոմիա և Դատական բժշկություն»

	
	



2026թ.
1. ԹԵՄԱՅԻ ԱՐԴԻԱԿԱՆՈՒԹՅՈՒՆԸ 

1.1. ՆԵՐԱԾՈՒԹՅՈՒՆ
 
Հանկարծամահությունը անսպասելի և արագ զարգացող մահ է, որը կարող է առաջանալ ինչպես նախկինում հայտնի, այնպես էլ չախտորոշված հիվանդությունների պայմաններում։ Հանկարծամահությունների կառուցվածքում առանձնահատուկ նշանակություն ունի սրտային հանկարծամահությունը (ՍՀՄ), որի հիմքում առավել հաճախ ընկած են կորոնար աթերոսկլերոտիկ հիվանդությունը, սրտամկանի իշեմիկ վնասումը, սուր կորոնար համախտանիշը, սրտի կառուցվածքային հիվանդությունները և մահացու առիթմիաները։ ՍՀՄ-ի դատաբժշկական գնահատման համար դիահերձումը շարունակում է մնալ հիմնարար ախտորոշիչ փուլ, իսկ սրտամկանի և կորոնար անոթների ստանդարտացված մակրոսկոպիկ և հյուսվածաբանական ուսումնասիրությունը հանդիսանում է հետազոտության հիմնական բաղադրիչը։ Չնայած ՍՀՄ-ի հիմնական պատճառների լայն ուսումնասիրվածությանը՝ որոշ դեպքերում սովորական դատաբժշկական, հյուսվածաբանական և լրացուցիչ հետազոտությունները թույլ չեն տալիս լիարժեք պարզաբանել մահվան մեխանիզմը։ Այդ հանգամանքը կարևորում է ոչ միայն արդեն հայտնի ախտաբանական փոփոխությունների ավելի ճշգրիտ քանակական գնահատումը, այլև հնարավոր նոր շրջակա միջավայրային գործոնների ուսումնասիրությունը։
Վերջին տարիներին զգալիորեն աճել է գիտական հետաքրքրությունը միկրո- և նանոպլաստիկների (MNPs) նկատմամբ։ Միկրոպլաստիկները պլաստիկ նյութերի փոքր մասնիկներ են, որոնց ազդեցության ուղիները ներառում են հիմնականում ներշնչումը և սննդային ճանապարհը։ Մարդու օրգանիզմում դրանց հայտնաբերման վերաբերյալ կուտակվող տվյալները վկայում են, որ պոլիմերային մասնիկները կարող են հայտնվել տարբեր կենսաբանական միջավայրերում և հյուսվածքներում։ Միկրոպլաստիկների կենսաբանական ազդեցությունները բազմագործոն են և ուսումնասիրվում են բորբոքային պատասխանների, օքսիդատիվ սթրեսի, միտոքոնդրիալ դիսֆունկցիայի, էնդոթելիալ վնասման և իմունաբանական փոփոխությունների տեսանկյունից։ Այս գործընթացները տեսականորեն կարող են առնչվել սրտանոթային համակարգի ախտաբանական փոփոխություններին, սակայն մարդու մոտ դրանց կլինիկական և դատաբժշկական նշանակությունը դեռևս ամբողջությամբ պարզաբանված չէ։
Առանձնահատուկ հետաքրքրություն է ներկայացնում միկրոպլաստիկների հնարավոր կապը աթերոսկլերոտիկ գործընթացների և թրոմբոզի հետ։ Մարդու աթերոսկլերոտիկ վահանիկներում միկրո- և նանոպլաստիկների հայտնաբերման և դրանց հետագա սիրտանոթային իրադարձությունների միջև ասոցիացիայի վերաբերյալ հրապարակված տվյալները ցույց են տալիս այս ուղղության գիտական հեռանկարը, սակայն չեն կարող ինքնուրույն ապացուցել պատճառահետևանքային կապը։ Հետևաբար, անհրաժեշտ են նոր հետազոտություններ, որոնք միկրոպլաստիկների առկայությունը կգնահատեն ոչ միայն որպես ընդհանուր հյուսվածքային ցուցանիշ, այլև դրանց տարածական տեղակայումը կհամադրեն սրտամկանի և կորոնար անոթների կոնկրետ ախտաբանական փոփոխությունների հետ։ Այս տեսանկյունից առանձնահատուկ նշանակություն ունի թրոմբների և թրոմբոցիտային ագրեգատների ուսումնասիրությունը։ Եթե միկրոպլաստիկների մասնիկների խտությունը թրոմբային օջախներում ավելի բարձր լինի, քան նույն հյուսվածքի թրոմբից ազատ հարակից հատվածներում, դա կարող է վկայել տեղային տարածական ասոցիացիայի մասին։ Միևնույն ժամանակ, նման արդյունքը պետք է մեկնաբանվի որպես ասոցիացիա և ոչ որպես միկրոպլաստիկների կողմից թրոմբոզի պատճառականության ապացույց։ Կարևոր է նաև միկրոպաստիկների առկայության, դրանք քանակի, թոքերում և սրտում առկա
ձևաբանական փոփոխությունների միջև հնարավոր կոռելյացիայի առկայության գնահատումը; Ժամանակակից թվային պաթոլոգիայի մեթոդների զարգացումը հնարավորություն է տալիս հյուսվածաբանական փոփոխությունները գնահատել ոչ միայն որակապես, այլև քանակականորեն։ Թվային պատկերի վերլուծության և մեքենայական ուսուցման կիրառմամբ սրտային հյուսվածքի և կորոնար անոթների ախտաբանական փոփոխությունների գնահատման վերաբերյալ վերջին ուսումնասիրությունները ցույց են տալիս, որ նման մոտեցումները կարող են նվազեցնել դիտորդական սուբյեկտիվությունը և բարձրացնել տվյալների վերարտադրելիությունը։Այս համատեքստում օպտիկական ֆոտոթերմալ ինֆրակարմիր սպեկտրոսկոպիան (O-PTIR) և Լազերային ուղղակի ինֆրակարմիր քիմիական պատկերավորման (LDIR) մեթոդները կարող են կարևոր լրացում լինել ավանդական հյուսվածաբանական մեթոդներին։ Վերջիններս հնարավորություն են  տալիս մասնիկների քիմիական նույնականացումը համադրել դրանց տարածական տեղակայման հետ՝ հյուսվածքի միկրոկառուցվածքի համատեքստում: Այսպիսով, սույն հետազոտության արդիականությունը պայմանավորված է սրտային հանկարծամահության դեպքերում միկրո- և նանոպլաստիկների հայտնաբերման, քանակական գնահատման և քիմիական բնութագրման անհրաժեշտությամբ, ինչպես նաև դրանց տարածական կապի ուսումնասիրմամբ սրտամկանի և կորոնար անոթների մորֆոլոգիական փոփոխությունների, բորբոքային ինֆիլտրատի և թրոմբոտիկ/թրոմբոցիտային ագրեգատների, ինչպես նաև թոքային հյուսվածքում միկրոպլաստիկի առկայության և մեգակարիոցիտների քանակության հետ։


Իրականցվող հետազոտության գիտական նորույթը
Սույն աշխատանքի գիտական նորույթը կայանում է նրանում, որ դատաբժշկական պրակտիկայում սրտային հանկարծամահությունների դեպքերում միկրոպլաստիկների հայտնաբերում և քանակական գնահատում սրտամկանում, կորոնար անոթներում, թոքային հյուսվածքում՝
ձևաբանական և թվային ուսումնասիրությունների համակցմամբ։։ Հետազոտության շրջանակներում նախատեսվում է ուսումնասիրել ոչ միայն միկրոպլաստիկի առկայությունը և քանակական հայտնաբերումը վերոնշյալ հյուսվածքներում, այլ նաև դրանց բաշխումը և միկրոանատոմիական տեղակայումը, հնարավոր տարածական ասոցիացիան թրոմբների և թրոմբոցիտային ագրեգատների հետ։ Նախատեսվում է նաև համադրել O-PTIR-ով և LDIR-ով ստացված տվյալներըհյուսվածաբանական, հիստոքիմիական և իմունոհիստոքիմիական արդյունքների հետ՝ գնահատելով MNP -ի հնարավոր ասոցիացիան ֆիբրոզի, բորբոքային ինֆիլտրատի առկայության, մակրոֆագների T-լիմֆոցիտների, մեգակարիոցիտների խտության հետ։
Հետազոտությունը չի նպատակադրում ապացուցել միկրոպլաստիկների և սրտային հանկարծամահության միջև պատճառահետևանքային կապ։ Դրա նպատակն է բացահայտել վիճակագրորեն և տարածականորեն հավաստի ասոցիացիաներ, որոնք կարող են հիմք հանդիսանալ հետագա փորձարարական հետազոտությունների համար։

1.2. ԺԱՄԱՆԱԿԱԿԻՑ ԳՐԱԿԱՆՈՒԹՅԱՆ ՔՆՆԱԴԱՏԱԿԱՆ ՎԵՐԼՈՒԾՈՒԹՅՈՒՆԸ
ա) Damià Barceló, Yolanda Picó, Ahmed H. Alfarhan. Microplastics: Detection in human samples, cell line studies, and health impacts, Environmental Toxicology and Pharmacology, 2023.
Barceló և համահեղինակների աշխատանքը կարևոր նշանակություն ունի մարդու կենսաբանական նմուշներում միկրոպլաստիկների հայտնաբերման և դրանց հնարավոր առողջաբանական ազդեցությունների գնահատման տեսանկյունից։ Հեղինակներն ամփոփում են մարդու տարբեր կենսաբանական նմուշներում, այդ թվում՝ արյան, թոքային հյուսվածքի, ընկերքի և աղեստամոքսային համակարգի նմուշներում, միկրոպլաստիկների հայտնաբերման վերաբերյալ առկա տվյալները՝ փաստելով, որ պլաստիկ մասնիկները կարող են ներթափանցել մարդու օրգանիզմ և տարածվել տարբեր հյուսվածքներում։Աշխատանքի կարևոր դրույթներից է MNPs-ի հնարավոր կենսաբանական ազդեցությունների նկարագրությունը։ Փորձարարական և բջջային հետազոտությունների հիման վրա քննարկվում են բորբոքային գործընթացների ակտիվացումը, օքսիդատիվ սթրեսը, բջջային վնասումը և էնդոթելիալ դիսֆունկցիան։ Այս մեխանիզմները տեսականորեն կարող են առնչվել սրտանոթային հյուսվածքների կառուցվածքային փոփոխությունների և անոթային ախտահարումների հետ, սակայն մարդկանց մոտ դրանց և կոնկրետ պաթոմորֆոլոգիական փոփոխությունների միջև անմիջական պատճառահետևանքային կապը դեռևս հաստատված չէ։Հոդվածի կարևոր սահմանափակումներից է այն, որ մարդու ուսումնասիրությունների զգալի մասը կենտրոնացած է MNPs-ի հայտնաբերման վրա, այլ ոչ թե դրանց հյուսվածքային տեղակայման և պաթոմորֆոլոգիական նշանակության քանակական գնահատման վրա։ Հեղինակները նաև առանձնահատուկ կարևորում են նմուշառման և լաբորատոր մշակման ընթացքում արտաքին աղտոտման վերահսկման անհրաժեշտությունը, քանի որ MNPs-ի ուսումնասիրությունների արդյունքները կարող են զգալիորեն ազդվել շրջակա միջավայրից ներթափանցող պլաստիկ մասնիկներից։Այսպիսով, Barceló և համահեղինակների աշխատանքը հիմնավորում է մարդու հյուսվածքներում MNPs-ի ուսումնասիրության անհրաժեշտությունը, սակայն չի տալիս բավարար պատասխան այն հարցին, թե արդյոք դրանց քանակական և տարածական բաշխումը կապված է սրտամկանի կամ կորոնար անոթների կոնկրետ մորֆոլոգիական փոփոխությունների հետ։ Սույն հետազոտությունը նպատակ ունի լրացնել այդ բացը՝ MNPs-ի հայտնաբերումը համադրելով սրտամկանի և կորոնար անոթների հյուսվածաբանական գնահատման հետ։

բ) Allison G. Yow, Venkat Rajasurya, Intisar Ahmed, Sandeep Sharma. Sudden Cardiac Death.
ՍՀՄ-ի վերաբերյալ ժամանակակից գրականությունը ցույց է տալիս, որ այն բազմագործոն պաթոլոգիական երևույթ է, որի հիմքում կարող են ընկած լինել կորոնար աթերոսկլերոզը, սուր իշեմիկ փոփոխությունները, սրտամկանի կառուցվածքային հիվանդությունները և ծանր էլեկտրոֆիզիոլոգիական խանգարումները։ Yow և համահեղինակների աշխատանքում ներկայացվում է ՍՀՄ-ի պատճառների, ռիսկի գործոնների և պաթոֆիզիոլոգիական մեխանիզմների համապարփակ նկարագիրը։Աշխատանքի կարևոր նշանակությունն այն է, որ ՍՀՄ-ի զարգացումը դիտարկվում է ոչ միայն որպես մեկ կոնկրետ հիվանդության հետևանք, այլ որպես կառուցվածքային և ֆունկցիոնալ փոփոխությունների համակցություն, որոնց շարքում կարևոր դեր ունեն կորոնար անոթների ախտահարումները, սրտամկանի իշեմիկ վնասումը և դրանց հետ կապված էլեկտրական անկայունությունը։ Այս մոտեցումը կարևոր հիմք է սույն հետազոտության համար, քանի որ MNPs-ի հնարավոր ասոցիացիաները պետք է գնահատվեն հենց դասական պաթոմորֆոլոգիական փոփոխությունների համատեքստում։Միաժամանակ, աշխատանքը հիմնականում նկարագրական և ընդհանուր կլինիկա-պաթոֆիզիոլոգիական բնույթ ունի և չի անդրադառնում MNPs-ին կամ այլ նոր շրջակա միջավայրային գործոններին։ Բացի այդ, այն չի ներառում MNPs-ի հյուսվածքային հայտնաբերման, քանակական գնահատման կամ դրանց հնարավոր տարածական կապի ուսումնասիրություն թրոմբային և բորբոքային փոփոխությունների հետ։
Այսպիսով, տվյալ աշխատանքը ձևավորում է ՍՀՄ-ի դասական պաթոմորֆոլոգիական հիմքը, որի վրա սույն հետազոտության շրջանակում նախատեսվում է ուսումնասիրել MNPs-ի հնարավոր լրացուցիչ ասոցիացիաները։
գ) Raffaele Marfella et al. Microplastics and Nanoplastics in Atheromas and Cardiovascular Events, New England Journal of Medicine, 2024.
Marfella և համահեղինակների ուսումնասիրությունը ներկայումս MNPs-ի և սրտանոթային պաթոլոգիայի հնարավոր փոխկապակցության վերաբերյալ առավել նշանակալի կլինիկական և հյուսվածաբանական աշխատանքներից է։ Հեղինակները աթերոսկլերոտիկ վահանիկների հյուսվածքում հայտնաբերել են MNPs և որոշել դրանց պոլիմերային կազմը՝ օգտագործելով բազմամեթոդ մոտեցում։ Մասնիկները հիմնականում ներկայացված էին պոլիէթիլենով և պոլիվինիլքլորիդով և հայտնաբերվում էին նաև բորբոքային բջիջների, մասնավորապես մակրոֆագների հետ կապված։Ուսումնասիրության կարևոր առանձնահատկությունն այն է, որ MNPs-ի հայտնաբերումն ուսումնասիրվել է ոչ միայն որպես հյուսվածքում դրանց ներկայության փաստ, այլև կապվել է հետագա սիրտանոթային իրադարձությունների հետ։ Հետագա կլինիկական հսկողության ընթացքում MNPs պարունակող աթերոսկլերոտիկ վահանիկ ունեցող հիվանդների մոտ արձանագրվել է սրտամկանի ինֆարկտի, ինսուլտի կամ մահվան ավելի բարձր հաճախականություն։ Այս արդյունքները կարևոր հիմք են ստեղծում MNPs-ի և սրտանոթային պաթոլոգիայի միջև հնարավոր ասոցիացիաների հետագա ուսումնասիրման համար։Այնուամենայնիվ, ուսումնասիրությունն ունի կարևոր սահմանափակումներ։ Այն դիտողական բնույթ ունի, հետևաբար MNPs-ի առկայության և հետագա սիրտանոթային իրադարձությունների միջև ուղղակի պատճառահետևանքային կապ չի կարող հաստատվել։ Բացի այդ, հետազոտության հիմնական օբյեկտը քնային զարկերակների աթերոսկլերոտիկ վահանիկն է, այլ ոչ թե սրտամկանը կամ դատաբժշկական ՍՀՄ դեպքերը։ Հետևաբար, այդ արդյունքների ուղղակի տարածումը սրտային հանկարծամահության դեպքերի վրա հնարավոր չէ առանց լրացուցիչ ուսումնասիրությունների։Սույն հետազոտությունը նախատեսում է ընդլայնել այս գիտական ուղղությունը՝ ուսումնասիրելով MNPs-ի առկայությունը ոչ միայն կորոնար անոթներում, այլև սրտամկանի տարբեր հատվածներում և գնահատելով դրանց հնարավոր ասոցիացիան տեղային մորֆոլոգիական փոփոխությունների հետ։


դ) Wang T. et al. Multimodal detection and analysis of microplastics in human thrombi from multiple anatomically distinct sites, EBioMedicine, 2024.
Wang և համահեղինակների ուսումնասիրությունը առանձնահատուկ հետաքրքրություն է ներկայացնում սույն աշխատանքի համար, քանի որ հեղինակները MNPs են հայտնաբերել մարդու տարբեր անատոմիական տեղամասերից վիրահատական ճանապարհով հեռացված թրոմբային նյութում։ Մասնիկների հայտնաբերումն իրականացվել է բազմամեթոդ մոտեցմամբ, և ուսումնասիրությունը ցույց է տվել MNPs-ի առկայությունը կորոնար, ուղեղային և խորը երակային թրոմբներում։Այս տվյալները կարևոր են այն տեսանկյունից, որ MNPs-ի հնարավոր կապը սրտանոթային պաթոլոգիայի հետ կարող է պայմանավորված լինել ոչ միայն աթերոսկլերոտիկ վահանիկներում դրանց առկայությամբ, այլև թրոմբոզի գործընթացների հետ հնարավոր փոխկապակցությամբ։ Սակայն տվյալ ուսումնասիրության հիմնական սահմանափակումն այն է, որ այն գնահատում է MNPs-ի ընդհանուր պարունակությունը հեռացված թրոմբային նյութում։ Այդպիսի մոտեցումը դեռևս չի պարզաբանում, թե արդյոք մասնիկները տարածականորեն կենտրոնացած են հենց թրոմբի որոշակի հատվածներում, թրոմբոցիտային ագրեգատների շրջակայքում կամ թրոմբի ձևավորման ակտիվ օջախներում։Սույն հետազոտության շրջանակում նախատեսվում է այդ հարցին մոտենալ հյուսվածքային մակարդակով՝ սրտամկանի և կորոնար անոթների սերիական հատույթներում հայտնաբերելով թրոմբային և թրոմբոցիտային ագրեգատներ և համեմատելով MNPs-ի մասնիկների խտությունը թրոմբի ներսում և նույն հյուսվածքային բլոկի թրոմբազուրկ հարակից հատվածներում։ Այս մոտեցումը հնարավորություն կտա գնահատել հնարավոր տեղային ասոցիացիան՝ առանց պատճառահետևանքային կապ ենթադրելու։
ե) Nihart AJ et al. Bioaccumulation of microplastics in decedent human brains, Nature Medicine, 2025, և Dzierżyński E. et al. Post-mortem evidence of microplastic bioaccumulation in human organs, Archives of Toxicology, 2025.
Մարդու օրգաններում MNPs-ի հետմահու հայտնաբերման վերաբերյալ վերջին տվյալները լրացուցիչ հիմք են ստեղծում դատաբժշկական հյուսվածքային հետազոտությունների զարգացման համար։ Nihart և համահեղինակների ուսումնասիրությունը ցույց է տվել MNPs-ի առկայությունը մարդու դիակների տարբեր հյուսվածքներում, իսկ Dzierżyński և համահեղինակների աշխատանքը ներկայացրել է հետմահու մարդու մի շարք օրգաններում, այդ թվում՝ սրտում, MNPs-ի հայտնաբերման փորձարարական ապացույցներ՝ բազմամոդալ մեթոդների կիրառմամբ։Հատկապես կարևոր է Dzierżyński և համահեղինակների աշխատանքի մեթոդաբանական նշանակությունը, քանի որ այն ներառում է O-PTIR (optical photothermal infrared) մանրադիտակային մոտեցում։ Այս տեխնոլոգիան հնարավորություն է տալիս պոլիմերային մասնիկների քիմիական բնութագրումը համադրել դրանց միկրոմետրային և ենթամիկրոմետրային տեղակայման հետ՝ պահպանելով հյուսվածքային կառուցվածքի կոնտեքստը։
Այնուամենայնիվ, առկա հետազոտությունների զգալի մասը ունի նախնական կամ սահմանափակ նմուշային բնույթ և չի ապահովում ՍՀՄ դեպքերի և համապատասխան ստուգիչ խմբերի համակարգված համեմատական ուսումնասիրություն։ Բացի այդ, սահմանափակ են տվյալները MNPs-ի քանակական բաշխման և սրտամկանի կոնկրետ մորֆոլոգիական փոփոխությունների միջև հնարավոր ասոցիացիաների վերաբերյալ։ Այս տվյալները հիմնավորում են O-PTIR-ի կիրառման նպատակահարմարությունը սույն հետազոտությունում՝ MNPs-ի քիմիական նույնականացումը սրտամկանի և կորոնար անոթների հյուսվածքային մորֆոլոգիայի հետ համադրելու համար։
զ) D’Abbronzo G. et al., Li C. et al. և այլ հեղինակների աշխատանքներ՝ թվային և քանակական հիստոպաթոլոգիայի ուղղությամբ։ Վերջին տարիներին դատաբժշկական պաթոլոգիայում զարգացել են թվային պատկերի վերլուծության և մեքենայական ուսուցման մեթոդները, որոնք հնարավորություն են տալիս նվազեցնել հյուսվածաբանական գնահատման սուբյեկտիվությունը և ստանալ քանակական ցուցանիշներ։ D’Abbronzo և համահեղինակները QuPath ծրագրի միջոցով ցույց են տվել, որ կորոնար անոթների ենթաօկլուզիայի թվային չափումները կարող են համադրելի լինել փորձառու պաթոլոգների գնահատականների հետ։ Այլ հետազոտություններ ևս ցույց են տվել թվային պատկերի վերլուծության և մեքենայական ուսուցման կիրառելիությունը ՍՀՄ դեպքերում սրտամկանի և կորոնար անոթների ախտաբանական փոփոխությունների քանակական գնահատման համար։ Այս աշխատանքների կարևոր առավելությունն այն է, որ դրանք ստեղծում են օբյեկտիվ, վերարտադրելի և քանակական գնահատման հնարավորություն։ Միաժամանակ, մինչ այժմ նման թվային հիստոպաթոլոգիական մոտեցումները հիմնականում կիրառվել են դասական մորֆոլոգիական փոփոխությունների գնահատման համար և չեն համադրվել նույն հյուսվածքային տարածքում MNPs-ի քիմիական նույնականացման և տարածական քարտեզավորման հետ։ Սույն հետազոտության շրջանակում նախատեսվում է թվային պատկերի վերլուծության հնարավորությունները կիրառել հյուսվածաբանական փոփոխությունների քանակական գնահատման համար և արդյունքները համադրել O-PTIR-ի միջոցով ստացված MNP burden-ի ցուցանիշների հետ։ Այսպիսով, հնարավոր կլինի ուսումնասիրել ոչ միայն MNPs-ի առկայությունը, այլև դրանց քանակական ցուցանիշների և հյուսվածքային փոփոխությունների միջև հնարավոր ասոցիացիաները։ Էական մեթոդաբանական խնդիր է MNPs-ի հայտնաբերման ժամանակ հնարավոր լաբորատոր և շրջակա միջավայրային աղտոտումը։ Նախկին ուսումնասիրությունների նկատմամբ բարձրացված նման մտահոգությունները ցույց են տալիս, որ արդյունքների հավաստիության համար անհրաժեշտ է կիրառել խիստ contamination-control ռազմավարություն։ Սույն հետազոտության շրջանակում նախատեսվում է կիրառել համապատասխան ընթացակարգային, ռեագենտային և օդային blank-եր, նվազեցնել պլաստիկ պարունակող նյութերի օգտագործումը և ստանդարտացնել նմուշների մշակման բոլոր փուլերը։ Սա կարևոր պայման է MNPs-ի իրական հյուսվածքային ներկայությունը հնարավոր արտաքին աղտոտումից տարբերակելու համար։
Այսպիսով, ժամանակակից գրականության քննադատական վերլուծությունը ցույց է տալիս, որ MNPs-ի առկայությունը մարդու օրգանիզմում և հատկապես սրտանոթային համակարգի հետ հնարավոր փոխկապակցությունը արդեն ստացել է որոշակի հյուսվածաբանական և կլինիկական հիմնավորում։ Միաժամանակ, ներկայումս առկա են մի շարք կարևոր գիտական բացեր։ Մասնավորապես, սահմանափակ են այն ուսումնասիրությունները, որոնցում MNPs-ի քանակական և քիմիական բնութագրումը կատարվում է անմիջապես մարդու սրտամկանում և կորոնար անոթներում՝ նույն հյուսվածքային տարածքում մանրամասն հյուսվածաբանական և իմունոհիստոքիմիական գնահատման հետ համադրված։ Առանձին գիտական բաց է նաև MNPs-ի և թրոմբային կամ թրոմբոցիտային ագրեգացիայի հնարավոր տեղային ասոցիացիայի հարցը։ Մինչդեռ առկա տվյալները փաստում են MNPs-ի առկայությունը մարդու թրոմբներում, դեռևս բավարար չափով պարզված չէ՝ արդյոք մասնիկների խտությունը բարձրանում է հենց թրոմբային օջախներում կամ թրոմբոցիտային ագրեգատների հարևանությամբ՝ համեմատած նույն հյուսվածքի թրոմբազուրկ հատվածների հետ։ Հետևաբար, սույն հետազոտության գիտական ուղղվածությունը պայմանավորված է ոչ թե MNPs-ի և ՍՀՄ-ի միջև պատճառահետևանքային կապի հաստատման նպատակով, այլ դրանց առկայության, քանակական բաշխման և հյուսվածքային մորֆոլոգիական փոփոխությունների միջև հնարավոր ասոցիացիաների ուսումնասիրությամբ։ Նման մոտեցումը, հատկապես դատաբժշկական ՍՀՄ դեպքերի համատեքստում և ստանդարտացված նմուշառման, աղտոտման վերահսկման, O-PTIR-ի և թվային հիստոպաթոլոգիական վերլուծության համակցմամբ, կարող է նոր տվյալներ տրամադրել MNPs-ի հնարավոր պաթոմորֆոլոգիական և դատաբժշկական նշանակության վերաբերյալ:
2. ՀԵՏԱԶՈՏՈւԹՅԱՆ ՆՊԱՏԱԿՆ ՈՒ ԽՆԴԻՐՆԵՐԸ
Հետազոտության նպատակը
Գնահատել միկրոպլաստիկների կուտակման, բաշխման և քիմիական կազմի առանձնահատկությունները սրտամկանում և կորոնար անոթներում, թոքերում սրտային հանկարծամահության դեպքերում և ուսումնասիրել դրանց հնարավոր ասոցիացիան հյուսվածքային մորֆոլոգիական փոփոխությունների, բորբոքային ինֆիլտրատի և թրոմբոտիկ/թրոմբոցիտային ագրեգատների հետ։

Հետազոտության խնդիրները

1. Ձևավորել դատաբժշկական ՍՀՄ դեպքերի և համապատասխան ոչ սրտային մահերի ստուգիչ խմբեր՝ նախապես սահմանված ներառման և բացառման չափանիշների հիման վրա։
2. Ձևավորել հիվանդանոցային սրտային մահերի համեմատական խումբ՝ հասանելի կլինիկական տվյալների հիման վրա։
3. Իրականացնել սրտամկանի և կորոնար անոթների, թոքերի ստանդարտացված հյուսվածաբանական ուսումնասիրություն՝ գնահատելով կառուցվածքային և մորֆոլոգիական փոփոխությունները։
4. O-PTIR և LDIR մեթոդներով հայտնաբերել և քիմիապես նույնականացնել սրտամկանում և կորոնար անոթներում, թոքերում  առկա MNPs-ը՝ որոշելով դրանց պոլիմերային տեսակը, մասնիկների չափը, քանակը և տարածական բաշխումը։
5. Գնահատել MNPs-ի հնարավոր ասոցիացիան ինտերստիցիալ/փոխարինող ֆիբրոզի և կոլագենի կուտակման հետ՝ համապատասխան հիստոքիմիական մեթոդների կիրառմամբ։
6. Գնահատել MNP -ի հնարավոր ասոցիացիան մակրոֆագային և T-լիմֆոցիտային ինֆիլտրատի հետ՝ համապատասխանաբար CD68 և CD3 իմունոհիստոքիմիական մարկերների կիրառմամբ։
7. Համակարգված կերպով հայտնաբերել և քարտեզագրել կորոնար անոթների և սրտամկանի միկրոթրոմբները, թրոմբոցիտ-ֆիբրինային ագրեգատները և այլ թրոմբոտիկ փոփոխությունները։
8. Համեմատել MNP ՛՛ծանրաբեռնվածությունը՛՛ դատաբժշկական և հիվանդանոցային սրտային մահերիդեպքում, գնահատել կլինիկական և ձևաբանական փոփոխությունների հնարավոր ասոցիացիաները։.
9. Համեմատել MNP քանակական խտությունը թրոմբի/թրոմբոցիտային ագրեգատի ներսում և նույն նմուշի հարակից թրոմբից ազատ հյուսվածքում։
10. Ուսումնասիրել հասանելի անտեմորտեմ, մասնագիտական և բնակության վայրի տվյալների հնարավոր կապը MNP burden-ի հետ՝ որպես հետազոտության լրացուցիչ/էքսպլորատոր ուղղություն։


3. ՀԵՏԱԶՈՏՈՒԹՅԱՆ ՏԵՍԱԿԸ
Պրոսպեկտիվ, համեմատական, դիտողական, բազմակոհորտային հետազոտություն՝ դատաբժշկական և ախտաբանաանատոմիական դիահերձումների դեպքերի ուսումնասիրությամբ։
4.2. ՀԵՏԱԶՈՏԱԿԱՆ ՄԵԹՈԴՆԵՐԸ.
· Հյուսվածքի նմուշառում
· Դատաբժշկական և հիվանդանոցային հետմահու կոհորտներում կկիրառվի ստանդարտացված բազմատեղային նմուշառում։
· Կուսումնասիրվեն.
· ձախ փորոքի ազատ պատը,
· միջփորոքային միջնապատը,
· աջ փորոքի ազատ պատը,
· հասանելի համապատասխան կորոնար անոթային հատվածները։
· Թոքային հյուսվածք 5 բլթերից
· Հիմնական նյութը կլինի ֆորմալինում ֆիքսված և պարաֆինում ներառված (FFPE) հյուսվածքը։
· Հնարավորության դեպքում կստեղծվեն նաև համապատասխան թարմ/սառեցված նմուշների բանկ՝ հետագա O-PTIR, LDIR և լրացուցիչ հետազոտությունների համար։

4.2.1. Դատաբժշկական դիահերձման մեթոդ
· Կկատարվի սրտային հանկարծամահության դեպքերի դատաբժշկական դիահերձման արդյունքների վերլուծություն՝ գնահատելով մահվան պատճառը, մեխանիզմը և ուղեկցող ախտաբանական փոփոխությունները։

 4.2.2. Հյուսվածաբանական և հիստոքիմիական մեթոդներ
· Կիրականացվի սրտամկանի կորոնար զարկերակների և թոքային հյուսվածքի ստանդարտ հյուսվածաբանական մշակում՝ ներառելով.
· 10% չեզոք բուֆերացված ֆորմալինով ֆիքսում,
· պարաֆինային բլոկների պատրաստում,
· 3–5 մկմ հաստությամբ հատույթների ստացում,
· հեմատոքսիլին-էոզինով ներկում,
· Trichrome ներկում՝ ֆիբրոզի գնահատման համար,

4.2.3 Իմունոհիստոքիմիական մեթոդ
· Կկիրառվի իմունոհիստոքիմիական հետազոտություն՝ ներառելով.
· CD68՝ մակրոֆագային ինֆիլտրատի գնահատման համար,
· CD3՝ T-լիմֆոցիտային ինֆիլտրատի գնահատման համար։
· Մարկերների արտահայտվածությունը հնարավորության դեպքում կգնահատվի թվային պատկերի վերլուծությամբ։

4.2.4 Թվային պաթոլոգիայի մեթոդ
· Հյուսվածաբանական և իմունոհիստոքիմիական նյութի թվային պատկերները կվերլուծվեն համապատասխան թվային պաթոլոգիայի ծրագրային գործիքներով, օրինակ՝ QuPath-ի միջոցով։
· Կգնահատվեն.
· ֆիբրոզի/կոլագենի հարաբերական մակերեսը,
· CD68-դրական բջիջների խտությունը,
· CD3-դրական բջիջների խտությունը,
· համապատասխան հյուսվածքային հատվածների այլ քանակական ցուցանիշներ։
· Թվային քանակականացումը կկիրառվի MNP burden-ի հետ հնարավոր տարածական և վիճակագրական ասոցիացիաների գնահատման համար։ 

4.2.5. Թրոմբների և թրոմբոցիտային ագրեգատների հատուկ ուսումնասիրություն
· Յուրաքանչյուր սրտամկանային և կորոնար անոթային բլոկ համակարգված կերպով կզննվի H&E ներկված սերիական հատույթներով։
· Կարձանագրվեն.
· կորոնար անոթների թրոմբերը,
· սրտամկանի միկրոթրոմբները,
· թրոմբոցիտ-ֆիբրինային ագրեգատները,
· անոթային լուսանցքի մասնակի կամ ամբողջական օկլյուզիան,
· թրոմբի հնարավոր կազմակերպման և տարիքայնացման առանձնահատկությունները։
· Յուրաքանչյուր հայտնաբերված թրոմբային օջախ քարտեզագրվելու է, և հնարավորության դեպքում O-PTIR և LDIR -ով կուսումնասիրվի ինչպես թրոմբի ներսի, այնպես էլ նույն բլոկի հարակից թրոմբից ազատ հատվածը։ Այս մոտեցումը հնարավորություն կտա իրականացնել զույգացված ներբջջային/հյուսվածքային

· համեմատություն և գնահատել՝ արդյոք MNP particle density-ը տեղային առումով բարձր է թրոմբային օջախներում։

4.2.5. O-PTIR և LDIR սպեկտրոսկոպիկ մեթոդներ
· Միկրոպլաստիկների  հայտնաբերումն ու քիմիական բնութագրումը կիրականացվի օպտիկական ֆոտոթերմալ ինֆրակարմիր (O-PTIR)  և լազերային ուղղակի ինֆրակարմիր քիմիական (LDIR)   սպեկտրոսկոպիայի  միջոցով։
· մասնիկների քանակը,
· մասնիկների խտությունը՝ n/mm²,
· չափային բաշխումը,
· մասնիկների տեսակ,
· հյուսվածքում տարածական տեղակայումը։

5. ԱՇԽԱՏԱՆՔԻ ՀԱՄԱՊԱՏԱՍԽԱՆՈՒԹՅՈՒՆԸ ՀԱՍՏԱՏՎԱԾ ԹԵՄԱՅԻՆ	       
Սույն աշխատանքը բովանդակային և մեթոդաբանական առումով համապատասխանում է հաստատված թեմային, քանի որ հետազոտության հիմնական ուղղությունը շարունակում է մնալ միկրո- և նանոպլաստիկների կուտակման և սրտամկանի ու կորոնար անոթների մորֆոլոգիական փոփոխությունների հնարավոր կապի ուսումնասիրությունը սրտային հանկարծամահության դեպքերում։Հետազոտության ընդլայնված դիզայնը հնարավորություն կտա գնահատել MNP burden-ը ոչ միայն դատաբժշկական SCD դեպքերում, այլև համապատասխան ստուգիչ և հիվանդանոցային խմբերում, ինչպես նաև ուսումնասիրել կենդանի հիվանդներից ստացված կորոնար թրոմբային նյութը՝ որպես հնարավոր հիվանդության ծանրության շարունակականության լրացուցիչ բաղադրիչ։ O-PTIR-ի, հյուսվածաբանական, հիստոքիմիական, իմունոհիստոքիմիական և թվային պաթոլոգիայի մեթոդների համակցված կիրառումը հնարավորություն կտա ստանալ MNP burden-ի առավել ամբողջական կառուցվածքային և տարածական բնութագիր։Սույն աշխատանքը չի նպատակադրում հաստատել միկրո- և նանոպլաստիկների և սրտային հանկարծամահության միջև ուղղակի պատճառահետևանքային կապ։ Ստացված արդյունքները նախատեսվում է մեկնաբանել որպես հնարավոր ասոցիացիաներ և տարածական հարաբերություններ, որոնք կարող են հիմք հանդիսանալ հետագա փորձարարական և կլինիկական հետազոտությունների համար։

6. ԿՐԹԱԿԱՆ ԾՐԱԳՐԵՐԻ ԺԱՄԱՆԱԿԱՑՈՒՅՑ
	Կրեդիտային համակարգով դասընթացներ, քննություններ
	Քանակ
	Ժամանակահատված
Աշուն/գարուն

	1.
	Ընդհանուր կրթական դասընթացներ
	20 կրեդիտ
	2025 աշուն

	2 
	Մասնագիտական դասընթացներ
	20 կրեդիտ
	գարուն

	3 
	Որակավորման քննություններ
	10 կրեդիտ
	2025, 2027



[bookmark: _GoBack]7. ՀԵՏԱԶՈՏՈւԹՅԱՆ ԺԱՄԱՆԱԿԱՑՈՒՅՑ
	Ուսումնառության ժամանակաշրջանում անհրաժեշտ գործառույթներ
	Ժամանակաշրջան

	1.
	Սկզբնաղբյուրների վերլուծություն
	2025 - 2026

	2. 
	Հետազոտության մեթոդների տիրապետում
	2026- 2027

	3. 
	Ընթացիկ ատեստավորում (1)
	2026

	4.
	Հետազոտությունների նյութերի հավաքում
	2026- 2028

	5.
	Ընթացիկ ատեստավորում (2)
	2027

	6.
	Գիտական հոդվածների հրատարակում
	2027-2029

	7.
	Ընթացիկ ատեստավորում (3)
	2028

	8.
	Սեփական հետազոտությունների արդյունքների հիման վրա Web of Science շտեմարանի Thomson Reuters կազմակերպության ազդեցության գործակից ունեցող ամսագրում գիտական հոդված 
	2027-2029

	9.
	Աշխատանքի ձևակերպում
	2028-2029

	10.
	Ամփոփիչ ատեստավորում
	2028

	11.
	Զեկույցների ներկայացում
	2027-2028

	12.
	Գործուղումներ
	2027, 2028

	13
	Աշխատանքի նախնական փորձաքննություն
	2029 մայիս

	14
	Ատենախոսության պաշտպանություն
	2029 նոյեմբեր




8. ԹԵՄԱՅԻ ՇՐՋԱՆԱԿՆԵՐՈՒՄ ԱՌԿԱ ՀՐԱՏԱՐԱԿՈՒՄՆԵՐ, ԳԻՏԱԿԱՆ ԶԵԿՈՒՑՈՒՄՆԵՐ
Ռեֆերատ - «Հանկարծամահությունների դատաբժշկական գնահատման առանձնահատկությունները» 

